|  |
| --- |
| **Въпрос № 1/14.11.2022 г.**[firdes85@abv.bg](mailto:firdes85@abv.bg)Здравейте!Във връзка с кандидатстване по процедура "Бъдеще за деца", може ли следното разяснение: Община Руен кандидатствахме и по процедура "Грижа в дома", може ли да кандидатстваме и по тази процедура дали ще има дублиране на дейностите! Видяхме ,че целевите групи по тази процедура са по-различни, но дейностите които ще се предоставят са едни и същи!**Отговор № 1/14.11.2022 г.**Уважаема госпожо/Уважаеми господине,Да, можете да кандидатствате с проектно предложение по процедура „Бъдеще за децата“. При подготовка на проектното предложение кандидатът следва да разпишете дейности, които са допустими по процедура „Бъдеще за децата“, като в същото време те не се покриват с дейности, планирани или реализирани по друга програма или проект, вкл. по процедура „Грижа в дома“.Обръщаме внимание, че в рамките на операцията няма да бъдат подкрепяни дейности, финансирани по друг проект, програма или каквато и да е друга финансова схема, произлизаща от националния бюджет, бюджета на Европейския съюз или друга донорска програма, проверката на което ще се извършва на ниво индивидуален проект – на ниво на допустими дейности, както и на ниво представител на целевата група.**Въпрос № 2/15.11.2022 г.** [yu.yarkova@starazagora.bg](mailto:yu.yarkova@starazagora.bg)  Във връзка с публикувана в ИСУН 2020 обява за набиране на проектни предложения по отворена процедура за безвъзмездна финансова помощ BG05SFPR002-2.003 „Бъдеще за децата“, молим за допълнителна информация по следния въпрос:  Допустимо ли е проектното предложение да включва единствено дейности по Специфична цел 3 „Подобряване на равния и навременен достъп до качествени и устойчиви услуги на достъпна цена, включително услуги, които стимулират достъпа до жилищно настаняване и ориентирани към индивида грижи, включително здравеопазване; модернизиране на системите за социална закрила, включително насърчаване на достъпа до социална закрила, като се обръща особено внимание на децата и групите в неравностойно положение; подобряване на достъпността, включително за хората с увреждания, ефективността и устойчивостта на системите за здравеопазване и на услугите за полагане на дългосрочни грижи“ или е задължително да бъдат включени и дейностите по Специфична цел 2 „Насърчаване на социално-икономическата интеграция на маргинализираните общности като ромите“? **Отговор № 2/15.11.2022 г.**Уважаема госпожо/Уважаеми господине, Коректно сте обърнали внимание на посочения в Условията за кандидатстване критерий за допустимост – „всяко проектно предложение задължително да включва дейности, насочени към подобряване на качеството на живот на децата от уязвими групи и насърчаване на тяхното социално включване чрез предоставяне на социални и/или интегрирани здравно-социални услуги за деца от Специфична цел 3 (СЦ 3)“. Дейностите по Специфична цел 2 (СЦ 2) не са задължителни, а са допълващи и надграждащи дейностите по СЦ 3, но обръщаме внимание, че на етап Техническа и финансова оценка проектното предложение ще получи по-висока оценка, ако са включени дейности и по двете специфични цели.  В папка „Документи за информация“ към Условията за кандидатстване е публикувана „Методология за ТФО“ и можете подробно да се запознаете с критериите за техническа и финансова оценка. |
| **Въпрос № 3/17.11.2022 г.** obshtina@velingrad.bg  Във връзка с обявената процедура BG05SFPR002-2.003 „Бъдеще за децата“ имаме следните въпроси:  1. Допустимо ли е да се кандидатства с проектно предложение, което включва само част от дейностите към СЦ3 и СЦ 2? Ако проектното предложение включва дейностите 2.1., 2.4., 1.1. и 1.2. , то проекта ще получи ли от комисията максималния брой точки (15 т.) по критерий 3.5 от оценителната таблица на Методологията за техническа и финансова оценка?  2. Какви услуги могат да се включат към дейност 2.2.Предоставяне на патронажна грижа за деца от 0 до 3 години?  3. Как се отчитат постигнатите индикаторите? Ако на едно лице от целевата група е предоставена услуга еднократно за целия период от изпълнението на проекта, то може ли да се включи като 1 брой към индикаторите.  4. Какво се има предвид под индикатор за резултат „Деца под 18 години с подобрени условия на живот в резултат от интервенция от ЕСФ+“? Правилно ли тълкуваме, че тук се отчита броя на представителите на целевата група, на които са предоставени услуги по Дейност 2.1. и 2.4. от СЦ3?  5. Допустимо ли е към персонала да бъде назначен хигиенист, който да извършва почистване на стаите, в които се помещава персонала предоставящ услугите?  6. Към разходите от Единната ставка за материали и консумативи за предоставянето на услугите допустими ли са следните разходи:  - Работно облекло на персонала;  - Детски памперси;  - Бебешки шишета;  - Шпатули за преглед;  - Четки и пасти за зъби;  - Хигиенни материали;  - Еднократни чаршафи за рехабилитация;  - Масажни кремове за рехабилитация;  - Апарат за кръвно налягане;  - Канцеларски материали за изготвяне на досиетата на потребителите **Отговор № 3/17.11.2022 г.**Уважаема госпожо/Уважаеми господине,  1. Да, допустимо е да включите само част от дейностите от двете специфични цели (СЦ), като условие за допустимост на проектното предложение е то да включва задължително дейности от Специфична цел 3 (СЦ3). Съгласно чл. 26, ал. 8 от Закона за управление на средствата от Европейските фондове за споделено управление (ЗУСЕФСУ), разяснения се дават по отношение на Условията за кандидатстване и не могат да съдържат становище относно качеството на проектно предложение. В папка „Документи за информация“ към Условията за кандидатстване е публикувана „Методология за ТФО“ и можете подробно да се запознаете с критериите за техническа и финансова оценка. 2. Услуги по предоставяне на патронажна грижа за деца от 0 до 3 години предполагат осъществяване на регулярни домашни посещения от медицински специалист за децата на възраст от 0 до 3 годишна възраст. Те могат да включват услуги, предоставяни в домашна среда, като например посещения с цел проследяване развитието на новороденото в определени етапи с цел ранно идентифициране на затруднения в развитието и предоставяне на своевременни съвети и подкрепа за тяхното преодоляване, насочване и предоставяне на подкрепа на семействата за достъп до услуги за ранна детска интервенция, здравни грижи и услуги, свързани с храненето, социални и образователни услуги, консултиране на родителите, съвети и информация на бременни жени и семейства с деца до 3 годишна възраст за здравословно отглеждане на децата, пълноценно хранене, здравословна и безопасна среда, занимания за ранно детско развитие и за изграждане на пълноценна връзка между родители и деца и т.н. Услугите, които включите в проектното предложение **не трябва да се предоставя**т като част от Пакета от здравни дейности, гарантиран от бюджета на Националната здравноосигурителна каса 3. Да, лице, на което е предоставена еднократна услуга, може да бъде включено при отчитане на постигнатите индикатори, тъй като интензивността на подкрепата се определя спрямо индивидуалната оценка на нуждите на целевите групи. 4. Да, правилно тълкувате, че е необходимо на отчетените лица да е била предоставена услуга по СЦ3. Положителната промяна ще бъде измерена служебно от УО на ПРЧР в рамките на процедура по възлагане на изпълнител за оценка на резултатите по отношение на целевите групи. 5. Да, допустимо е, когато е обвързано с предоставяните дейности/услуга. 6. Да, допустимо е, когато материалите се използват в рамките на допустимите дейности, а не с цел материално стимулиране или привличане на целевата група за включване в проекта.  **Въпрос № 4/18.11.2022 г.** krasi\_djoy@abv.bg  Здравейте,  не успях да открия никъде Ръководство на бенефициента по процедура "Бъдеще за децата". Бихте ли ми изпратили линк или pdf файл. **Отговор № 4/18.11.2022 г.**Уважаема госпожо/Уважаеми господине,Ръководството на бенефициента в момента се изготвя и скоро ще бъде публикувано. Следете на следния електронен адрес: <https://eumis2020.government.bg/bg/s/Procedure/Info/faa1bf79-7af9-44af-9cbf-27748ca9dd91>**Въпрос № 5/24.11.2022 г.** [socnormi@abv.bg](mailto:socnormi@abv.bg)  Ако в проектното предложение е предвидено да се включат деца и семейства от три съседни общини /така, както беше по Проекта за социално включване и процедура BG05M9OP001-2.004 "Услуги за ранно детско развитие", допустимо ли е настоящето проектно предложение отново да предвижда работа с целевите групи от трите общини? Необходимо ли е партньорство в такъв случай? **Отговор № 5/24.11.2022 г.**Уважаема госпожо/Уважаеми господине, Да, допустимо е дейностите по проекта да бъдат изпълнявани на територията на повече от една община, в случай че общините попадат в територията на един и същ тип регион – регион в преход или по- слабо развитите региони. По настоящата процедура не е допустимо дейностите по едно проектно предложение да се изпълняват едновременно на територията на двата типа региони – регион в преход и по-слабо развити региони. Водещ принцип при отчитане на приноса към съответния регион ще бъде мястото на изпълнение на дейностите по проекта, а не местоположение/адресна регистрация на кандидата или партньора. В случай че по време на оценката, оценителната комисия констатира, че дейност/и ще се изпълняват на територията на двата типа региони - слабо развити региони и региона в преход, проектното предложение се счита за недопустимо и ще бъде отхвърлено на етап оценка на административно съответствие и допустимост. Бихме желали да Ви обърнем внимание, че в случай на одобряване на проектното предложение и сключване на договор за предоставяне на безвъзмездна финансова помощ, разходване на средства по проекта може да извършва единствено кандидатът и партньорът/ите му. В случай че разходите са направени от организация, която не е кандидат или партньор, същите няма да бъдат допустими и съответно верифицирани и възстановени. В случай че при реализиране на проектните дейности ще участва само един субект, не е необходимо партньорство. **Въпрос № 6/25.11.2022 г.** draykova@karindom.org Може ли една организация да подаде проектно предложение като основен бенефициент и в същото време да участва като партньор в друго проектно предложение по програмата с водещ бенефициент друга организация?Съгласно т.27.3 от Условията за кандидатстване е написано следното, което не дава точно тази информация.Всеки кандидат може да подаде само едно проектно предложение по настоящата процедура за набиране на предложения. В случай че кандидат е подал повече от едно проектно предложение, то до оценка ще бъде допуснато само последното по време на подаване проектно предложение, освен ако не е оттеглено от страна на кандидата.Един партньор може да участва в повече от едно проектно предложение, в случай че разполага с достатъчно капацитет, за да изпълни дейностите по проектите.**Отговор № 6/25.11.2022 г.**Уважаема госпожо/Уважаеми господине, Да, една организация може да бъде кандидат и в същото време може да участва в качеството си на партньор в други проектни предложения. Добре е в такъв случай, кандидатите да се запознаят подробно с раздел „16. Приложим режим на минимални/държавни помощи“. Обръщаме внимание, че организацията трябва да има предвид, че за процедурата се прилагат правилата за държавна помощ de minimis, т.е. максималният размер на помощта по режим de minimis, за която се кандидатства заедно с другите получени минимални помощи **за едно и също предприятие** за период от три бюджетни години не може да надхвърля левовата равностойност на 200 000 евро (391 166 лв.) и съответно левовата равностойност на 100 000 евро (195 583 лв.) за едно и също предприятие, което осъществява автомобилни товарни превози за чужда сметка. **Въпрос № 7/28.11.2022 г.** [viktor.kirkov@sportsmanagement.bg](mailto:viktor.kirkov@sportsmanagement.bg) Уважаеми г-да,В публикуваните условия за кандидатстване, под черта, е направено уточнение на целевата група "деца в нужда и техните семейства", а именно: "В проекта на Плана за действие в изпълнение на Препоръката на Съвета за създаване на Европейска гаранция за детето (2030) са изведени следните целеви групи в национален контекст в съответствие с Препоръката: Бездомни деца или деца, живеещи в изключително лоши жилищни условия; Деца с увреждания и деца с проблеми с психичното здраве; Деца бежанци и мигранти, с фокус върху непридружените деца или с малцинствен етнически произход; Деца, за които се полагат алтернативни грижи извън семейството, особено настанените в социални услуги за резидентна грижа, включително и децата и младежите, които напускат алтернативна грижа; Деца от семейства с ниски доходи; Деца в несигурна семейна среда (деца жертви на насилие, деца, отглеждани от самотни родители, непълнолетни майки и техните деца, деца на родители трудови мигранти и др.)."В тази връзка, моля за Вашето становище, дали деца, настанени във възпитателни училища - интернати попадат в допустимата целева група по операцията, предвид факта, че това са малолетни или непълнолетни, извършили противообществени прояви и/или престъпления, за които се полагат алтернативни грижи извън семейството!Благодаря Ви предварително за съдействието!**Отговор № 7/28.11.2022 г.**Уважаема госпожо/Уважаеми господине, Да, децата, настанени във възпитателни училища – интернати попадат в целевата група. **Въпрос № 8/29.11.2022 г.** leyla.karaibryam@abv.bg Във връзка с обявената процедура BG05SFPR002-2.003 "Бъдеще за децата" имаме следния въпрос:Допустимо ли е по Специфична цел 3 да се предвидят дейности по допълнителна педагогическа подкрепа на деца от маргинализираните общности и деца с увреждане и/или затруднения в развитието, като се наемат педагози?**Отговор № 8/29.11.2022 г.**Уважаема госпожо/Уважаеми господине, Да, допустимо е, в случай че след извършване на индивидуалната оценка на нуждите бъде констатирано, че детето се нуждае от допълнителна педагогическа подготовка за повишаване на училищната готовност за равен старт в училище. Следва обаче да се осигури демаркация с Програма „Образование“ 2021-2027 г. (ПО). По Програма „Развитие на човешките ресурси“ 2021-2027 г. (ПРЧР) няма да бъдат финансирани дейности, осъществяващи се на територията на детска градина или училище, които са част от същинския образователен процес. Услуги, част от образователния процес в детските градини и училищата, в т.ч. превенция на отпадането от училище и др., ще бъдат подкрепяни по линия на ПО. Всички мерки за социално включване, свързани с ранното детско развитие по ПРЧР, ще имат допълващ характер към мерките със същата насоченост на ПО, като ПО има водеща роля в тази сфера. Можете да се информирате за отворени или предстоящи процедури на ПО в ИГРП за 2021 г., публикувано на www.eufunds.bg **Въпрос № 9 и № 10[[1]](#footnote-1) /29.11.2022 г.** office@childandspace.com Здравейте,Пиша Ви от името на сдружение "Дете и пространство" (СДП) с два въпроса по отворената за кандидатстване процедура Бъдеще за децата.Доставчик сме на социални услуги за деца и младежи с увреждания и психични страдания в София и Русе - общо 9 - 4 ЦНСТ, Дневни центрове, ЦСРИ.Проявяваме интерес към процедурата, но преди да започнем работата по разписване на предложението ни, следва да уточним два въпроса:Дали СДП отговаря на изискването за бюджетен разпоредител и дали от него би се изисквало обезпечение на авансовото плащане,и има ли ограничение за броя на междинните плащания - например дали на всеки два месеца може да се отправя искане за междинно плащане, и действително ли превеждането на средствата е до 80 дни?Благодаря!**Отговор № 9 и № 10 /29.11.2022 г.**Уважаема госпожо/Уважаеми господине,1. Сдружение „Дете и пространство“ е регистрирано по Закона за юридическите лица с нестопанска цел като сдружение, което е определено за извършване на общественополезна дейност съгласно информацията, налична в Търговския регистър и регистър на юридическите лица с нестопанска цел. Като такова сдружението не принадлежи към разпоредителите с бюджетни кредити и е необходимо да представи документите съгласно т. 3.8. от Административен договор за предоставяне на безвъзмездна финансова помощ по програма „Развитие на човешките ресурси“ 2021-2027 г. Сега действащата нормативна уредба предвижда обезпечение за авансово плащане да не се изисква от бенефициенти - разпоредители с бюджет по чл. 11, ал. 3 и 9 от Закона за публичните финанси, от разпоредители с бюджет от по-ниска степен, от юридическите лица по чл. 13, ал. 4 от същия закон.2. Да, можете да входирате междинни искания за плащания на всеки два месеца.3. Съгласно чл. 62, ал. 1 от ЗУСЕФСУ междинни и окончателни плащания се извършват след верифициране с цел потвърждаване допустимостта на извършените разходи и при наличие на физически и финансов напредък на проекта. Управляващият орган извършва плащането в 80-дневен срок от постъпване на искането за плащане на бенефициента. Съгласно чл. 63, ал. 1 от ЗУСЕФСУ Управляващият орган може да изисква допълнително представяне на документи във връзка с искания за междинни и окончателни плащания, както и на разяснения от бенефициента при наличието на определени хипотези, изрично предвидени в закона. В тези случаи срокът по чл. 62, ал. 1 спира да тече до представянето на документите и разясненията, но общо за не повече от един месец.**Въпрос 11 /06.12.2022 г.** draykova@karindom.org Относно допустимостта една организация да бъде и основен бенефициент, и партньор едновременно, как следва да бъдат взети предвид минималните и държавни помощи по отношение на партньорството? Имаме предвид само сумата, която е зачислена на съответната организация за нейното участие в проекта, или се взима предвид цялата сума на проекта? Това е важно, за да сме наясно каква е допустимата сума, за която можем да кандидатстваме в двете предложения.**Отговор № 11 /06.12.2022 г.**Уважаема госпожо/Уважаеми господине,За минимална помощ се начислява само сумата от безвъзмездната финансова помощ , която ще разходва кандидатът/партньорът, при изпълнение на дейностите, за които е отговорен. Напомняме, че условие за допустимост на проектното предложение е да бъде предоставена информация за ролята и участието на всеки един партньор при изпълнението на дейностите, вкл. детайлна обосновка за размера на разходваните от него средства. В този смисъл попълвайки формуляра за кандидатстване в секция „Бюджет“ ще видите, че в поле „Детайли“ от падащо меню се избира организацията, която изпълнява дейността и по този начин се обвързва бюджетен ред с дейност. Така става ясно каква е сумата от предоставената безвъзмездна финансова помощ, която ще разходва/т партньора/ите.**Въпрос 12 /12.12.2022 г.** obstr\_pp@abv.bg  Във връзка с обявената процедура BG05SFPR002-2.003 „Бъдеще за децата“ имаме следните въпроси:  1. Когато кандидат по настоящата процедура е община и дейностите, които ще изпълнява не генерират приходи в този случай безвъзмездната финансова помощ по процедурата смята ли се за минимална помощ за общината?  2. Когато общината има партньор допустимо ли е партньора да усвоява средства единствено от единната ставка? **Отговор № 12 /12.12.2022 г.**Уважаема госпожо/Уважаеми господине, 1. Да, за всички кандидати по настоящата процедура се прилага единен подход относно режима на държавна помощ. Допустимите дейности по процедурата могат да се изпълняват от доставчици на социални услуги, както от общини в качеството им на доставчик на социални услуги, така и от частни доставчици, когато те са лицензирани по регламентирания ред, т.е. за предвидените за финансиране дейности по процедурата е налице съществуващ пазар.  Поради тази причина всички разходи на кандидата и партньора/ите са с икономически характер, като ще се считат за минимална помощ и за общините.  Условията за кандидатстване са съгласувани с министъра на финансите, който е националният орган отговорен за наблюдението, прозрачността и координацията на държавните и минималните помощи на национално, областно и общинско равнище. Министърът на финансите е потвърдил приложимия режим на помощ по процедурата.  2. Съгласно Условията за кандидатстване - „Партньори“ са всички физически и юридически лица и техни обединения, **които участват** съвместно с кандидата **в подготовката** и/или **техническото изпълнение** на проекта или на **предварително заявени във формуляра за кандидатстване дейности от проекта и разходват средства от безвъзмездната финансова помощ по проекта**. Посоченото изискване е условие за допустимост на проектното предложение. Средствата от безвъзмездната финансова помощ, които ще разходва партньора/ите следва да са пряко обвързани и произтичащи от дейностите, които той ще изпълнява. **Въпрос 13 /12.12.2022 г.** obstr\_pp@abv.bg  Във връзка с обявената процедура BG05SFPR002-2.003 „Бъдеще за децата“ имаме следните въпроси:  1. Когато кандидат по настоящата процедура е община и дейностите, които ще изпълнява не генерират приходи в този случай безвъзмездната финансова помощ по процедурата смята ли се за минимална помощ за общината?  2.Когато общината има партньор допустимо ли е партньора да усвоя средства единствено от единната ставка? **Отговор № 13 /12.12.2022 г.** Въпросът е публикуван два пъти в ИСУН. Моля вижте отговор № 12. **Въпрос 14 /13.12.2022 г.** firdes85@abv.bg  Здравейте!  Училищата могат ли да бъдат кандидати в съответната процедура BG05SFPR002-2.003 „Бъдеще за децата“! **Отговор № 14 /13.12.2022 г.**Уважаема госпожо/Уважаеми господине,По настоящата процедура допустимите кандидати са доставчици на социални услуги за деца, вкл. общини, съгласно глава 3, раздел III от Закона за социалните услуги (ЗСУ). Кандидатът трябва да притежава лиценз за предоставяне на съответната социална и/или интегрирана здравно-социална услуга за деца и да е вписан в регистъра на доставчиците на социални услуги, съгласно ЗСУ. Проверката се извършва по служебен път на следния интернет адрес: <https://aksu.government.bg/registar-na-liczenziranite-dostavchiczi-na-soczialni-uslugi-2/>. В този смисъл и в случай че училището е лицензиран доставчик на социални услуги за деца, то е допустимо.**Въпрос 15 /13.12.2022 г.[[2]](#footnote-2)**  lgouneva@unicef.org  Уважаеми колеги,  Във връзка с кандидатстване на НПО по процедура BG05SFPR002-2.003 „Бъдеще за децата“ получихме запитване от страна на НПО, които управляват пилотни услуги в рамките на проект „Европейска гаранция за детето“ в две общини, които се опасяват, че не отговарят на изискванията на Методиката за оценка на финансовия капацитет, което подлага под въпрос и тяхната допустимост.  Става въпрос за т. V Методика, в която за определяне нивото на финансова стабилност се използва коефициенти за финансова независимост и рентабилност базиращи се на печалба или загуба, както и капитал. Въпросните неправителствени организации са доставчици на социални услуги, които са държавно делегирани дейности, като в този смисъл те нямат печалба (или загуба).  Допустими ли са за кандидатстване по тази процедура този тип НПО, които са доставчици на социални услуги, които са държавно делегирани дейности, и ако са допустими как трябва да процедират при попълване на този тип финансова информация?  Благодаря предварително за обратната връзка,  С уважение,  Лилия Гунева **Отговор № 15 /13.12.2022 г.**Уважаема госпожо/Уважаеми господине, Да, допустими са. Предоставяме на Вашето внимание следната информация, която нагледно да се изясни начина на изчисляване на финансовия капацитет. Методиката за оценка на финансов капацитет се прилага от предходния програмен период 2014-2020 в настоящия си вид. През настоящия програмен период 2021-2027 не са правени изменения в параметрите, които се ползват при изчисляване на финансовия капацитет (печалба/загуба, собствен капитал и сума на актива/пасива); документи, които се ползват при изчисляването му (счетоводен баланс) или коефициентите, които се изчисляват, за да се определи финансовия капацитет на кандидата/партньора (финансова независимост и рентабилност). С цел намаляване на административната тежест се извършва служебна проверка в Националния статистически институт (НСИ) на данните от счетоводния баланс на организацията за последната финансова година, за която сметките са приключени (текуща печалба/загуба, стойност на собствения капитал и стойност на актива/пасива). В Условията за кандидатстване е посочено, че последната приключила финансова година е 2021 г. Кандидатите/партньорите са длъжни да подадат към НСИ отчетите си за последната приключила финансова година преди да кандидатстват по съответната процедура. В случай че кандидатът/партньорът няма подадени финансови отчети към НСИ, обхващащи данни в рамките на посочения период или са подали в НСИ Декларация за липса на дейност за същия, проектното предложение се отхвърля.  Когато кандидатът/партньорът е новорегистрирана/новосъздадена през текущата година (2022г.) организация, следва да приложи счетоводен баланс за периода от регистрацията на кандидата/партньора до последната дата на месеца, предхождащ месеца на обявяване на процедурата (до 31.10.2022). Новорегистрираната/новосъздадената през текущата година организация следва да е осъществявала дейност най-малко 3 месеца, т.е. представеният счетоводен баланс следва да съдържа данни поне за 3 месеца.  За да отговаря на изискванията за финансов капацитет, кандидатът/партньорът трябва да притежава добра финансова стабилност, т.е. да получи 3 и повече точки от сумата на двата коефициента. Методологията е приложима както за търговски дружества, така и за организации с нестопанска цел.  **Пример Търговско дружество:**  Финансова независимост = собствен капитал : сума на актив/пасив  116 : 190 = 0,61 > 0, 5 = 4 точки  Рентабилност = печалба/загуба : сума на актив/пасив  - 115 : 190 х100 = - 60.53 % < 2 % = 0 точки  Общо = 4 точки  **Пример НПО:**  Финансова независимост = собствен капитал : сума на актив/пасив – 0 : 69 = 0 = 1 точка  Рентабилност = печалба/загуба : сума на актив/пасив – 0 : 69 х100 = 0 % = 2 точки  Общо = 3 точки **Въпрос 16 /14.12.2022 г.** d.dragomanova@abv.bg  Здравейте,  В Условията за кандидатстване е посочено, че в Единната ставка се включват „присъщите разходи“, които са необходими за изпълнение на проектните дейности, включително и разходите за организация и управление, и разходи за видимост, прозрачност и комуникация. В тази връзка можете ли да поясните има ли процентно ограничение в рамките на единната ставка от 40 % за разходите за организация и управление, и разходи за видимост, прозрачност и комуникация и какво е то? **Отговор № 16 /14.12.2022 г. (Коригиран отговор)**Уважаема госпожо/Уважаеми господине, Разходите за организация и управление на проекта и разходите за видимост, прозрачност и комуникация са непреки разходи. Те са част от единната ставка и за процедури чрез конкурентен подбор на проекти са в **размер на 10%** от преките разходи по проекта. |
| **Въпрос 17 /15.12.2022 г.** a.dyakova@burgas.bg Здравейте,Във връзка с публикувана в ИСУН 2020 обява за набиране на проектни предложения по отворена процедура за безвъзмездна финансова помощ BG05SFPR002-2.003 „Бъдеще за децата“, моля за допълнителна информация по следния въпрос:Спазвайки изискванията по процедурата за прилагане правилата на Регламент (ЕС) № 1407/2013 г. на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта de minimis при кандидатстване в партньорство възможно ли е партньорът, доставчик на социални услуги да има по голям бюджет от водещата организация и съответно изпълнява повече дейности?**Отговор № 17 /15.12.2022 г.**Уважаема госпожо/Уважаеми господине,Съгласно Условията за кандидатстване – „**кандидатът трябва да е пряко отговорен за управлението и изпълнението на дейностите** по проекта, а не да изпълнява ролята на посредник (видимо от разпределението на дейностите и разпределението на средствата по бюджета на кандидата и на партньора/ите)“ и това е условие за допустимост на проектното предложение. В случай че при проверка се установи, че кандидатът не е пряко отговорен за изпълнението на дейностите по проекта, а изпълнява ролята на посредник – проектното предложение ще бъде отхвърлено при оценката за административно съответствие и допустимост.**Въпрос 18/15.12.2022 г.** a.dyakova@burgas.bg Здравейте,Във връзка с публикувана в ИСУН 2020 обява за набиране на проектни предложения по отворена процедура за безвъзмездна финансова помощ BG05SFPR002-2.003 „Бъдеще за децата“, моля за допълнителна информация по следния въпрос:Спазвайки изискванията по процедурата за прилагане правилата на Регламент (ЕС) № 1407/2013 г. на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта de minimis при кандидатстване в партньорство възможно ли е партньорът, доставчик на социални услуги да има по голям бюджет от водещата организация и съответно изпълнява повече дейности?**Отговор № 18/15.12.2022 г.** Въпросът е публикуван два пъти в ИСУН. Моля вижте отговор № 17. **Въпрос 19/16.12.2022 г.** draykova@karindom.org Въпросът е свързан със Специфична цел 3, допустима дейност 6 "Въвеждащи и надграждащи обучения, вкл. супервизии на служители на доставчици на социални услуги, във връзка с услугите за ранно детско развитие, превенция, ранна интервенция на уврежданията на деца, интегриран подход и комплексност на подкрепата и др.".Има ли изисквания или ограничения относно вида на доставчиците на социални услуги? Допустимо ли е да бъдат обучавани специалисти на доставчици на социални услуги, които са част от общинската или държавната структури? Могат ли да бъдат обучавани специалисти в детски градини, училища, ЦОП, ЦСОП, общностни центрове, напр.?**Отговор № 19/16.12.2022 г.**Уважаема госпожо/Уважаеми господине,В дейност 6 "Въвеждащи и надграждащи обучения, вкл. супервизия на служители на доставчици на социални услуги, във връзка с услугите за ранно детско развитие, превенция, ранна интервенция на уврежданията на деца, интегриран подход и комплексност на подкрепата и др." могат да бъдат включени единствено служители на кандидата и/или партньора/ите по проекта, които са наети за предоставяне на социални и интегрирани здравно-социални услуги за деца и са описани като целева група в проектното предложение. Също така в проектното предложение трябва да бъде обосновано по какъв начин обучението отговаря на потребностите (нуждите) на служителите и как то ще разреши идентифицираните по проектното предложение проблеми. Обучението следва да бъде обвързано с предоставянето на услуги в рамките на проектното предложение.**Въпрос 20/19.12.2022 г.** draykova@karindom.org Във връзка с обявената процедура BG05SFPR002-2.003 „Бъдеще за децата“ имаме следния въпрос:Ако по настоящата процедура община кандидатства в партньорство с НПО, което ще изпълнява дейности за въвеждащи и надграждащи обучения, вкл. и супервизия на служители на доставчиците на социални услуги, във връзка с услугите за ранно детско развитие, превенция, ранна интервенция на уврежданията за деца, интегриран подход и комплексност на подкрепата, и др. изисква ли се партньора да притежава лиценз за провеждане на обучения и супервизии?**Отговор № 20/19.12.2022 г.**Уважаема госпожо/Уважаеми господине,Няма изискване партньора да разполага с лиценз за провеждане на обучения и супервизии. Изискванията към партньора/ите са посочени в т. 12.2. Специфични изисквания за допустимост на партньорите от Условията за кандидатстване.**Въпрос 21/19.12.2022 г.** sokolova\_s@abv.bg Здравейте,моля, за разяснение относно "де минимис" помощи. В момента участваме в реализирането на проект, който също е по "де минимис", като партнираща организация. Проектното предложение, което разработваме по тази процедура предвижда също партньорство. Следва ли при остойностяването на проектното предложение да редуцираме стойността, както на средствата, които усвояваме по текущия проект също така и средствата които предвиждаме да усвоява партньора по това проектно предложение?**Отговор № 21/19.12.2022 г.**Уважаема госпожо/Уважаеми господине, Максималният размер на помощта по режим de minimis, за която можете да кандидатствате заедно с другите получени минимални помощи за едно и също предприятие за период от **три бюджетни години не може да надхвърля левовата равностойност на 200 000 евро (391 166 лв.)** и съответно левовата равностойност на 100 000 евро (195 583 лв.) за едно и също предприятие, което осъществява автомобилни товарни превози за чужда сметка. **Периодът от три бюджетни години се определя за текущата година и предходните две.**  При начисляването на минималната помощ за кандидата/партньора се взема предвид само сумата от безвъзмездната финансова помощ , която ще разходва кандидатът/партньорът, при изпълнение на дейностите, за които е отговорен. **Въпрос 22/19.12.2022 г.** info@fyc-vidin.org Здравейте, имам няколко въпроса:1. Предоставяните услуги по проекта, трябва ли да отговарят на услугите, за които организацията има издаден лиценз (става дума за кандидат НПО)? Ако е така, то патронажната грижа за деца от 0 до 3 години какъв лиценз изисква?2. При патронажната грижа единствено медицински лица ли могат да бъдат наемани? Моля, обяснете за какви примерни дейности могат да бъдат наемани други специалисти.3. Задължително ли е наеманите лица да са специалисти с висше образование? Могат ли да се наемат социални асистенти, медиатори и пр. със средно образование? Има ли някакви ясни изисквания относно специалностите, напр. наемането на социален работник изисква ли задължително той да е завършил "социална работа" или е допустимо примерно да е педагог?4. В отговор на въпрос 16 е посочено, че разходите за организация и управление на проекта и разходите за видимост, прозрачност и комуникация са непреки разходи. Те са част от единната ставка и са в размер на 9% от преките разходи по проекта. Това не го видях в Условията за кандидатстване и искам да попитам откъде следва такова ограничение?5. При положение, че тези 9% няма да се отчитат финансово към програмата, това важи ли и за останалите 31% от „присъщите разходи“? Ясно е, че всичките трябва да са осчетоводени в организацията, не питам за това.6. Да разбираме ли, че почасовото възнаграждение, определено според Методологията за регламентиране на възнагражденията, е относимо за работници със средно образование, а максималното – за тези, които имат висше образование по специалността? Моля, дайте разяснения в тази посока, за да пресметнем правилно бюджетите си.7. При плащанията ще се признават ли отпуски?8. Разходите за обучение на екипа, реализиращ преките дейности по проекта, къде се планират? Не е съвсем ясно, защото можем да наемем външни лектори и да им платим хонорарите от Разходи за възнаграждения, докато логистичните разходи на обучението (наем, пътни, храна, нощувки) – от Присъщи разходи. Или и двата вида разходи (хонорар и логистика) трябва да се планират в Присъщи разходи?**Отговор № 22/19.12.2022 г.**Уважаема госпожо/Уважаеми господине,  1. Да, кандидатът/партньорът следва да притежава лиценз за предоставяне на съответната социална и/или интегрирана здравно-социална услуга за деца и да е вписан в регистъра на доставчиците на социални услуги, съгласно Закона за социалните услуги (ЗСУ). Отговорната институция по издаване на лиценз за предоставяне на услуги е Агенция за качеството на социални услуги (АКСУ). В случай, че АКСУ не лицензира конкретната услуга- патронажната грижа за деца от 0 до 3 години, то тогава ще е допустимо кандидатите и/или техните партньори да притежават лиценз за сходни услуги за деца, например информиране и консултиране; общностна работа; терапия и рехабилитация или др., съгласно нуждите на конкретната целева група, включена в проектното предложение. 2. Лицата, които могат да бъдат наемани следва да притежават образование и професионална компетентност, които да отговарят на нуждите на лицата от целевата група и съобразно конкретните услуги по проекта. Така например посещения с цел проследяване развитието на новороденото в определени етапи с цел ранно идентифициране на затруднения в развитието и предоставяне на своевременни съвети и подкрепа за тяхното преодоляване могат да бъдат предоставяни от медицински специалист; насочване и предоставяне на подкрепа на семействата за достъп до услуги за ранна детска интервенция или занимания за ранно детско развитие и за изграждане на пълноценна връзка между родители и могат да бъдат предоставяни от психолог; услуги, свързани с храненето от специалист по храненето; услуги, свързани с безопасна среда за отглеждане на детето от социален работник и т.н. 3. Няма изискване наеманите специалисти да имат висше образование. Образованието и квалификацията на персонала ангажиран с предоставяне на услугите, следва да отговаря на изискванията заложени в стандартите и критериите за качество на съответната услуга, съгласно Наредбата за качество на социалните услуги. 4. Ограничението за процента на непреките разходи (разходи за организация и управление, видимост, прозрачност и комуникация) е съгласно утвърдена Методология за опростено отчитане на разходите по ПРЧР 2021-2027 г. Съгласно чл. 26, ал. 8 от Закона за управление на средствата от европейските фондове при споделено управление кандидатът в процедура може да иска разяснения по документите по ал. 1 в срок до три седмици преди изтичането на срока за кандидатстване. Разясненията се утвърждават от ръководителя на управляващия орган или оправомощено от него лице. Разясненията се дават по отношение на условията за кандидатстване, не съдържат становище относно качеството на проектното предложение и са задължителни за всички кандидати. По този начин те стават част от Условията за кандидатстване. Моля вижте отговор на въпрос № 28 от 22.12.2022 г. (коригиран отговор на въпрос № 16 от 14.12.2022 г.) 5. Да, за разходите в единната ставка се прилага опростено отчитане. 6. В Методологията за регламентиране на възнагражденията по Програма „Развитие на човешките ресурси“ (ПРЧР), която е документ за информация към Условията за кандидатстване по настоящата процедура, няма посочени часови ставки, които да се определят в зависимост от степента на образование на наетото лице. Конкретните изисквания за образование, специалност, правоспособност, трудов стаж и други се определят от работодателя с длъжностните характеристики в случаите на трудово и служебно правоотношение, освен ако за това няма задължителни разпоредби, определени с нормативен акт. Методологията за регламентиране на възнагражденията по ПРЧР се прилага в цялост. 7. В разходите за възнаграждения, които се планират в б.р. 1.1. и б.р. 2.1 се включат брутните възнаграждения и осигурителните вноски, начислени за сметка на работодателя върху договореното възнаграждение, както и всички доплащания, съгласно националното законодателство. 8. Допустими са и двата подхода описани от Вас.  **Въпрос 23/19.12.2022 г.** [info@fyc-vidin.org](mailto:info@fyc-vidin.org) Здравейте,Моля за разяснение къде е границата между ДОПУСТИМИ ДЕЙНОСТИ ПО СПЕЦИФИЧНА ЦЕЛ 2 и СПЕЦИФИЧНА ЦЕЛ 3, защото лично аз се обърках.Например в СЦ2 се говори за "Мерки за повишаване на здравната култура по отношение превенция на болестите при децата" и "Здравна профилактика и превенция". В същото време в СЦ3 - за "семейно консултиране и подкрепа, вкл. и по отношение на здравните аспекти", "Предоставяне на превантивни и подкрепящи услуги в общността за деца и младежи"... ("превантивни" е същото като "профилактика и превенция"). С други думи, ако примерно консултираме родител относно здравните аспекти на родителството, това къде попада - в СП2 или СП3? Или ако същото правим с дете, да кажем за превенция на заразни болести (т.е. превантивно)? Какъв е критерият?**Отговор № 23/19.12.2022 г.**Уважаема госпожо/Уважаеми господине, Дейностите по Специфична цел 3 са свързани с предоставянето на социални и интегрирани здравно–социални услуги за деца и техните семейства и е задължително да бъдат включени в проекта. В Специфична цел 2 са предвидени дейности, които предвиждат провеждане на информационни кампании, насочени към по-широк кръг от целевата група. Те са допълващи и надграждащи същинските социални услуги, които следва да се планират в проектното предложение по Специфична цел 3.  **Въпрос 24/20.12.2022 г.**  maglizh.projects@abv.bg  Здравейте,  Във връзка с комплекта документи, които се подават от кандидата на етап кандидатстване, моля да дадете разяснения относно:  "Препис от Решение на ОбС за:  - подаване на проектно предложение по настоящата процедура;  - одобряване на партньора/ите по проекта (ако е приложимо), съгласно изискванията на ЗМСМА, сканирано и прикачено в ИСУН."  Ако цитираният документ не бъде наличен към проектната документация, съдейки от листа за оценка на административно съответствие, ще се пристъпи към искане от оценителната комисия за допълнително представяне в ИСУН 2020. При такава ситуация - допустимо ли е решението да бъде с дата след 20.01.2023 г. (предвид обективни обстоятелства по невъзможност за провеждане на заседание на Общински съвет преди това), като се предвиди в него предварително изпълнение, или издаването му с дата след 20.01.2023 г. би довело до отстраняване на кандидата?  **Отговор № 24/20.12.2022 г.**  Уважаема госпожо/Уважаеми господине,  Да, допустимо е. В таблицата за оценка на административното съответствие и допустимост, група III, т.6 е посочено: „В случай че кандидатът не е представил препис от Решението на ОбС и същото не е публично достъпно, Решението ще бъде изискано като пояснителна информация от кандидата.  Решението на ОбС следва да се представи в срока, определен от оценителната комисия.  В случай, че в посочения срок за подаване на проектни предложения или в дадения от Оценителната комисия срок за пояснителна информация, не е предвидена сесия на Общинския съвет, е допустимо решението да бъде представено по време на оценката или преди сключване на договор.“ Информацията е налична в папка „Документи за информация“, а файлът е под името „Таблица\_АСД“.  **Въпрос 25/20.12.2022 г.**  draykova@karindom.org  В насоките е записано, че Допустими присъщи разходи (единната ставка) са: разходи за провеждане на обучения и супервизия; разходи за командировки по време на изпълнение на служебните задължения; разходи за материали и консумативи за предоставяне на услугата; режийни разходи и разходи за поддръжка на помещенията, в които се предоставя услугата - разходите са допустими, при условие, че същите не са включени в наема на помещенията; разходи за наем на помещенията; разходи за организация и управление; разходи за видимост, прозрачност и комуникация.  Ние сме гражданска организация, доставчик на социални услуги. Ще кандидатстваме с предоставяне на социални услуги. Бихме желали да включим и здравна грижа чрез насочване на семействата към външни медицински специалисти. Ще бъдат ли признати като допустими разходи по фактури от медицински специалисти, към които насочваме семействата за преглед?  **Отговор № 25/20.12.2022 г.**  Уважаема госпожо/Уважаеми господине,  Услугите, които ще включите в проектното предложение не трябва да се предоставят като част от Пакета от здравни дейности, гарантиран от бюджета на Националната здравноосигурителна каса с цел избягване на двойно финансиране.  **Въпрос 26/20.12.2022 г.**  info@fyc-vidin.org  Здравейте,  Имам следните въпроси, касаещи патронажната грижа 0-3 години:  - допустимо ли е тя да започва още в пренаталния период, каквато е световната и българска практика, или трябва да се ограничи в периода след раждането на детето?  - допустими ли са разходите за медицински прегледи на здравно неосигурени бременни/млади майки, ако такива се налагат, както и за лекарства, в случай на много бедни потребители?  - освен медицински специалисти, при тази услуга, могат ли да се назначават и медиатори по проектите? Основанието е, че при етническите малцинства е добре да има посредник, познаващ езика и културата, а при самата домашна визита правилата за теренна работа изискват екипът да е от двама души, поради съображения за сигурност. Отново е в съзвучие с българския опит.  И още един въпрос, касаещ изпълнението: времето за придвижване при домашно посещение, ще се счита ли от програмата за част от работното време на експерта?  **Отговор № 26/20.12.2022 г.**  Уважаема госпожо/Уважаеми господине,   1. Да, допустимо е консултиране и подкрепа на бъдещи майки с цел формиране на родителски умения. 2. Допустимо е в проектното предложение да бъдат включени услуги, които не се предоставят като част от Пакета от здравни дейности, гарантиран от бюджета на Националната здравноосигурителна каса. Разходи за лекарства не са допустими. 3. Определянето на екипа от различни специалисти, които ще работят с целевата група зависи от индивидуалната оценка на нуждите на лицата и планираните услуги по проекта. 4. Да, счита се.   **Въпрос 27/21.12.2022 г.**  christian.erchardt@gmail.com  Здравейте,  Във връзка с конкретни указания по допустимост на разходите, а именно - "Моля да имате предвид, че разходите за възнаграждения, произтичащи от договори за услуга или договори за поръчка по реда на ЗЗД не могат да надвишават 40% от разходите по бюджетен ред 1.1.", моля да разясните дали са допустими разходи по договори за възлагане на услуга/поръчка с юридически лица, които притежават необходимата експертност и капацитет за ефективно изпълнение на възложената дейност и отговорност по Специфични цели 2 и 3.  **Отговор № 27/21.12.2022 г.**  Уважаема госпожо/Уважаеми господине,  Да, допустимо е, но разходите за външни услуги следва да бъдат планирани в бюджетен ред Единна ставка за съответната Специфична цел.  **Въпрос 28/22.12.2022 г.**  d.dragomanova@abv.bg  Здравейте,  В Условията за кандидатстване е посочено, че в Единната ставка се включват „присъщите разходи“, които са необходими за изпълнение на проектните дейности, включително и разходите за организация и управление, и разходи за видимост, прозрачност и комуникация. В тази връзка можете ли да поясните има ли процентно ограничение в рамките на единната ставка от 40 % за разходите за организация и управление, и разходи за видимост, прозрачност и комуникация и какво е то?  **Отговор № 28/22.12.2022 г.** **(Коригиран отговор на въпрос № 16 от 14.12.2022 г.)**  Уважаема госпожо/Уважаеми господине,  Разходите за организация и управление на проекта и разходите за видимост, прозрачност и комуникация са непреки разходи. Те са част от единната ставка и за процедури чрез конкурентен подбор на проекти са в **размер на 10%** от преките разходи по проекта. |
| **Въпрос 29 /22.12.2022 г.** kamen.makaveev@gmail.com Уважаеми госпожи и господа,В настоящата процедура се акцентира върху подобряване на достъпа до социална закрила на деца, които са в неравностойно положение. Това става ясно от част от текста на СЦ3: "МОДЕРНИЗИРАНЕ НА СИСТЕМИТЕ ЗА СОЦИАЛНА ЗАКРИЛА, ВКЛЮЧИТЕЛНО НАСЪРЧАВАНЕ НА ДОСТЪПА ДО СОЦИАЛНА ЗАКРИЛА, КАТО СЕ ОБРЪЩА ОСОБЕНО ВНИМАНИЕ НА ДЕЦАТА И ГРУПИТЕ В НЕРАВНОСТОЙНО ПОЛОЖЕНИЕ". Въпросът ни е свързан с осигуряването на социална закрила за онези деца, които живеят в крайна бедност и които са лишени от най-елементарни условия на живот- живеят в колиби и землянки, нямат свое пространство и спят на земята, липсват им каквито и да е хигиенни материали и консумативи. Във връзка с това- може ли да се счете като допустим разход закупуването на легло, завивки, постелъчно бельо, елементарно оборудване с детско бюро и столче и др. най-необходими вещи и материали. Наясно сме, че оборудване, обзавеждане и превозни средства са недопустим разход по процедурата, но от друга страна не може да се мисли, че за дете, което е лишено от най-елементарни жизнени потребности може да се осигури ефективен достъп до съществуващи социални услуги.**Отговор № 29 /22.12.2022 г.**Уважаема госпожо/Уважаеми господине,Изброените от Вас разходи не са допустими. Съгласно Условията за кандидатстване са допустими присъщи разходи като разходи за материали и консумативи за предоставяне на услугата. Във въпрос № 3, т. 6 са посочени примерни материали, като в отговора на същия е уточнено, че материалите, които се залагат, следва да се използват в рамките на допустимите дейности, а не с цел материално стимулиране или привличане на целевата група за включване в проекта.**Въпрос 30 /29.12.2022 г.** office@ibri.bg 1. Ако бюджетът на сдружението за 2021 г. е в размер на 4 000 лв., каква е максималната допустима стойност на бюджета?2. При горната хипотеза, ако имаме партньор и той е с бюджет за 2021 г. 200 000 лв., каква е максималната допустима стойност на бюджета?**Отговор № 30 /29.12.2022 г.**Уважаема госпожо/Уважаеми господине, Бюджетът (в случай че имате предвид капитала) на кандидата и партньора нямат обвързаност с размера на максималната допустима стойност на проектното предложение.  Финансовите параметри на кандидата/партньора се вземат предвид при изчисляване на финансовия им капацитет, което е условие за допустимост. В Методиката за оценка на финансовия капацитет на кандидатите/партньорите по програма „Развитие на човешките ресурси“ 2021 – 2027, която можете да намерите в папка „Приложения за информация“ от комплекта документи, подробно е посочен начинът на изчисляване на финансовия капацитет на кандидата/партньора, както и параметрите от счетоводния баланс, които се ползват при изчисляването му.  В отговор № 15 /13.12.2022 г. е посочен пример, с който се онагледява начинът на изчисляване на финансовия капацитет. **Въпрос 31 /30.12.2022 г.** vera1965@abv.bg  Здравейте!  Във връзка с желание за кандидатстване по процедура "Бъдеще за деца", може ли следното разяснение:  Община Златица иска да кандидатства по процедура "Бъдеще за децата", може ли да кандидатстваме преди да имаме решение на Общински съвет. Поради внесено предложение за разглеждане на процедурата през месец декември, но не взето решение за разглеждане на Общински съвет. Сесиите на ОбС- Златица се провеждат всеки последен четвъртък от месеца. През месец януари сесията ще се проведе на 26.01.2023г. **Отговор № 31 /30.12.2022 г.** Уважаема госпожо/Уважаеми господине,  Да, допустимо е. В случай, че в посочения срок за подаване на проектни предложения или в дадения от Оценителната комисия срок за пояснителна информация, не е предвидена сесия на Общинския съвет, е допустимо решението да бъде представено по време на оценката или преди сключване на договор. В допълнение, моля вижте и отговор № 24 от 20.12.2022 г. **Въпрос 32 /30.12.2022 г.** ivona.svilenova@abv.bg  Уважаеми госпожи и господа,  Във връзка с обявената процедура BG05SFPR002-2.003 „Бъдеще за децата“ имаме следния въпрос:  - Допустимо ли е ако бенефициент е община изпълнението на услугата да се възложи чрез Заповед на кмета на общината на Дневен център за работа с деца на улицата и всички лица за изпълнение на услугата да се назначат към центъра? **Отговор № 32 /30.12.2022 г.** Уважаема госпожо/Уважаеми господине,  Съгласно Условията за кандидатстване, услугите по процедура „Бъдеще за децата“ могат да бъдат предоставяни от кандидата и/или неговия/ите партньор/и, които притежават лиценз за предоставяне на съответната социална и/или интегрирана здравно-социална услуга за деца и са вписани в регистъра на доставчиците на социални услуги, съгласно Закона за социалните услуги (ЗСУ). Допустимо е също така част от дейностите по проекта да бъдат възложени на външен изпълнител. Съгласно Условията за кандидатстване – „**кандидатът трябва да е пряко отговорен за управлението и изпълнението на дейностите** по проекта, а не да изпълнява ролята на посредник (видимо от разпределението на дейностите и разпределението на средствата по бюджета на кандидата и на партньора/ите)“ и това е условие за допустимост на проектното предложение. В случай че при проверка се установи, че кандидатът не е пряко отговорен за изпълнението на дейностите по проекта, а изпълнява ролята на посредник – проектното предложение ще бъде отхвърлено при оценката за административно съответствие и допустимост. |
| **Въпрос 33 /15.01.2023 г.****socnormi@abv.bg**Във връзка с изменението на Условията за кандидатстване, задължително ли е, кандидатите, които са подали проектни предложения да ги оттеглят и подадат отново.**Отговор № 33/15.01.2023 г.**Уважаема госпожо/Уважаеми господине,След като се запознаят с измененията в документите за кандидатстване и в случай че преценят че е необходимо да оттеглят своето проектно предложение, за да го коригират, кандидатите следва да информират управляващия орган на Програма „Развитие на човешките ресурси“ за това писмено в ИСУН, чрез модул „Комуникация с УО“. Кандидатите могат да подадат ново проектно предложение без да оттеглят предходното, като до оценка ще бъде допуснато само последното по време на подаване проектно предложение.**Въпрос 34 /17.01.2023 г.** [dbakalova@karindom.org](mailto:dbakalova@karindom.org) Здравейте,Имаме няколко въпроса относно процедура "Бъдеще за децата" и ще сме благодарни за отговори по тях, за да можем да оформим проектно предложение от името на Фондация "Карин дом".1. Относно допустима дейност 2.6 по СЦ 3, освен доставчик на социални услуги, Карин дом разполага с лицензиран обучителен център. Въпросът ни е дали в рамките на проекта можем да обучаваме служители на доставчици на социални услуги в други структури - частни и държавни? Или обученията и супервизиите по дейност 2.6 се отнасят само до това ние да обучаваме своите собствени служители? Не става ясно от така написания текст.2. Ако здравните грижи, които можем да предложим в рамките на проекта, не включват нищо от Пакета от здравни дейности, гарантиран от бюджета на Националната здравноосигурителна каса, то тогава какви здравни грижи бихме могли да предоставяме? Искаме да насочваме децата със специални потребности, с които ще работим по проекта, към медицински специалисти - невролог, психиатър и др. според индивидуалния случай. Тези разходи за прегледи ще бъдат ли покрити по проекта? Ако не, то какво друго остава да направи един кандидат по проекта във връзка със здравните грижи по СЦ 2 освен информационни кампании?3. В случай че можем да насочваме децата към медицински специалисти и разходите за преглед ще бъдат покрити от проекта, можем ли да наемаме лекари на граждански договор? Необходимо ли е да се обявява конкурс по ЗОП за всяко отделно медицинско лице?4. В случай че можем да насочваме децата към медицински специалисти и разходите за преглед ще бъдат покрити от проекта и тези специалисти не са назначени по граждански договор, достатъчно ли е да издават фактури за всеки преглед, които ние да отчитаме по проекта?Предварително благодаря.С уважение,Димитрина Бакалова**Отговор № 34/17.01.2023 г.**Уважаема госпожо Бакалова,  1. В обучения могат да бъдат включени единствено служители на кандидата и/или партньора/ите по проекта, които са наети за предоставяне на социални и интегрирани здравно-социални услуги за деца и са описани като целева група в проектното предложение. Също така в проектното предложение трябва да бъде обосновано по какъв начин обучението отговаря на потребностите (нуждите) на служителите и как то ще разреши идентифицираните по проектното предложение проблеми. Обучението следва да бъде обвързано с предоставянето на услуги в рамките на проектното предложение. 2. В Специфична цел 2 са допустими дейности, които предвиждат провеждане на информационни кампании, насочени към по-широк кръг от целевата група. Те са допълващи и надграждащи същинските социални услуги, които следва да се планират в проектното предложение по Специфична цел 3. Разходите за преглед няма да бъдат допустими по проекта, тъй като съгласно Закона за здравното осигуряване чл. 40, ал. 3 лицата до 18-годишна възраст и след навършване на тази възраст, ако учат редовно - до завършване на средно образование, но не по-късно от навършване на 22-годишна възраст; учениците, включени в обучение чрез работа (дуална система на обучение) за времето на обучението съгласно съответния учебен план, организирано при условията и по реда на ЗПОО, независимо от възникване на основание за осигуряване по реда на ал. 1 на същата разпоредба се осигуряват за сметка на държавния бюджет. Насочването към определен специалист може да бъде планирано в рамките на СЦ 3 след определяне на индивидуалната оценка на нуждите. 3. Медицински специалисти могат да бъдат наемани във връзка с изпълнението на дейности 2.1. Услуги за ранно детско развитие, 2.2. Предоставяне на патронажна грижа за деца от 0 до 3 г., 2.4 Интегрирани здравно-социални услуги за деца и младежи до завършването на средно образование, но не повече от 20-годишна възраст, вкл. с увреждания и с потребност от постоянни медицински грижи по СЦ 3. Услугите, които включите в проектното предложение не трябва да се предоставят като част от Пакета от здравни дейности, гарантиран от бюджета на Националната здравноосигурителна каса“.   В случай че планирате разходите за възнаграждения за договори за услуги или договори за поръчки по реда на ЗЗД, т.нар. граждански договори в б.р. 1.1 или 2.1, същите не могат да надвишават 40 % от разходите по бюджетен раздел I. Разходи за персонал.  Допустимо е възлагане на дейности и на външен изпълнител, чиито разходи могат да бъдат заложени в раздел ІІ. Единна ставка. И в двата случая е приложимо националното законодателство (Закон за обществените поръчки). Следва да имате предвид, че съгласно Условията за кандидатстване – „кандидатът трябва да е пряко отговорен за управлението и изпълнението на дейностите по проекта, а не да изпълнява ролята на посредник (видимо от разпределението на дейностите и разпределението на средствата по бюджета на кандидата и на партньора/ите)“ и това е условие за допустимост на проектното предложение.   1. Моля вижте отговорите на въпроси 2 и 3 по-горе.  **Въпрос 35 /17.01.2023 г.** [dbakalova@karindom.org](mailto:dbakalova@karindom.org)  1. Ние сме доставчик на социални услуги със собствен обучителен център.  Можем ли в рамките на проекта да организираме обучения за служителите на други доставчици на социални услуги?  Ако е допустима дейност, необходимо ли е доставчика на социални услуги, чиито служители обучаваме, да бъде наш партньор по проекта или да участва в проекта под друга форма?  Можем ли да обучаваме служители на частни и държавни/общински доставчици на социални услуги?  2. Какво се разбира под "подготовка за включване в образователната система" в СЦ2? Допустими дейности ли са услугите с целева група деца със специални потребности или тук се имат предвид основно информационни кампании?  3. Допустима дейност ли е разработка на програма по отношение подготовка за включване в образователната програма по СЦ2? **Отговор № 35/17.01.2023 г.**Уважаема госпожо/Уважаеми господине,  1. Моля вижте отговор № 34, т. 1. 2. В „подготовка за включване в образователната система“ се включват всички допълнителни дейности, които имат за цел да подпомогнат децата със специални образователни потребности за включване в образователната система и не са част от формалното образование. По ПРЧР няма да бъдат финансирани дейности, осъществяващи се на територията на детската градина или училището, които са част от формалния образователен процес. 3. Да, допустимо е разработването на програма за подготовка за включване в образователната програма по СЦ 2.  **Въпрос 36/17.01.2023 г.** [centar21varna@gmail.com](mailto:centar21varna@gmail.com)  На вниманието на Управляващия орган,  Бихме искали да потвърдите, че във връзка с публикуваната методика, в която за определяне нивото на финансова стабилност се използват коефициенти за финансова независимост и рентабилност, базиращи се на печалба или загуба, както и капитал, Оценителната комисия ще взема в предвид данните за приключената 2021 г.  Необходимо ли е кандидатът да е подал към НСИ данните си за 2022 г., въпреки удължаването на срока на кандидатстване?  К. Кънчева **Отговор № 36/17.01.2023 г.** Уважаема госпожо/Уважаеми господине,  При оценка на финансовия капацитет на кандидатите/партньорите, УО на ПРЧР получава по служебен път Счетоводния баланс на организацията за последната приключила финансова година чрез информационната система МониторСтат, поддържана и управлявана от Националния статистически институт (НСИ).  При оценката на финансовия капацитет на кандидата/партньора ще бъдат използвани данните от Счетоводния баланс на организациите само за 2021 г., които са налични в НСИ. Не е необходимо кандидатът/партньорът да е подал финансови отчети за 2022 г. към НСИ. **Въпрос 37/20.01.2023 г.** [a.dyakova@burgas.bg](mailto:a.dyakova@burgas.bg)  1. Бихме желали да включим в здравната грижа придружаването до институции и обезпечаването на разходите и на потребителите /които никога нямат пари да си платят транспорта/, което си е директна работа с тях. Ще бъдат ли признати разходи за закупуване на карти за градски транспорт?  2. Към разходите от Единната ставка за материали и консумативи за предоставянето на услугите допустими ли са разходи за спортни материали - топки, въжета, балони, флаери, дартс, асксесоари, както и за закупуване на помощна техника – мултимедия, колона за музика за провеждане на занимания по интереси? **Отговор № 37/20.01.2023 г.** Уважаема госпожо/Уважаеми господине,   1. Да, разходите за транспорт на лицата от целевата група са допустими. 2. Допустимо е закупуване на материали и консумативи, които са свързани с предоставянето на услугите за деца и техните семейства. По настоящата процедура не са допустими разходи за закупуване на обзавеждане и оборудване.  **Въпрос 38/20.01.2023 г.** [waieta@abv.bg](mailto:waieta@abv.bg)  Уважаеми дами и господа,  Във връзка с разработване на проектно предложение на НПО имаме следните въпроси:  1. Относно допустими дейности 2.4. по СЦ3 "Интегрирани здравно-социални услуги за деца и младежи до завършването на средно образование, но не повече от 20-годишна възраст, вкл. с увреждания и с потребност от постоянни медицински грижи" въпросът ни е кандидатът кой лиценз за дейностите по чл. 15 от ЗСУ трябва да има, за предоставяне на интегрирани здравно-социални услуги? Нашето НПО има следните лицензи -информиране и консултиране, терапия и рехабилитация, застъпничество и посредничество, общностна работа, осигуряване на подслон, обучения за придобиване на умения-с целеви групи всички деца, деца в риск по смисъла на Закона за закрила на детето, деца с увреждания.  2. При разписване на раздел "Начин на изпълнение" по дейност 3 "Планирани дейности по СЦ2" и дейност 4 "Планирани дейности по СЦ3" трябва ли при описанието на планираните разходи да посочваме и суми? Например, ХХХХХХ лв. за командировки на специалистите, предоставящи социални услуги; ХХХХХ лв. за необходими материали за извършването на планираните социални услуги и т.н. Или е достатъчно да се посочи само общата сума в полето "Стойност" към всяка дейност?  3. При планиране на подбора и наемането на необходимите специалисти за извършването на дейности по СЦ2 и СЦ3 ще включим част от специалистите, работещи на трудов договор към сдружението, което управлява държавно делегирана дейност. Въпросът ни е дали е допустимо сключването на граждански договор с тях, при условие, че те няма да работят всеки ден по проекта. Част от тях ще работят в други населени места, където ще се изпълняват дейностите?  4. Членове на екипа за управление на проекта може ли да участват в изпълнението на дейностите по предоставяне на социални услуги? **Отговор № 38/20.01.2023 г.** Уважаема госпожо/Уважаеми господине,   1. Всеки един от изброените от Вас лицензи е приложим. Лицензът, който трябва да притежавате, трябва да отговаря на дейностите/услугите, които ще планирате в проектното си предложение. 2. Съгласно Условията за кандидатстване, в описанието на дейностите, кандидатите следва да обосноват и опишат лицата, които ще бъдат наети за изпълнението на преките дейности по проекта като се посочат брой лица, длъжност, вид договор, планирано възнаграждение за 1 лице и на каква база е формирано съгласно Методологията за регламентиране на възнагражденията, и съответно обща стойност на разходите за възнаграждения за съответните лица. Разходите, които са част от Единната ставка следва да бъдат описани и остойностени по вид. Поле „Стойност“ към всяка от дейностите се попълва автоматично от ИСУН, когато въведете стойност на съответния бюджетен ред и попълните поле „Детайли“ в бюджета. 3. Да, допустимо е сключването на граждански договори, които в случай че планирате в бюджетен раздел I. Разходи за персонал не могат да надвишават 40 % от разходите по този раздел. Не е допустимо сключването на граждански договори със служители на кандидата/партньора. 4. Да могат, като техните възнаграждение следва да бъдат пропорционално разпределени на база ангажираност с преките и непреките дейности по проекта.  **Въпрос 39/23.01.2023 г.**[europrojects\_dupnitsa@abv.bg](mailto:europrojects_dupnitsa@abv.bg)Здравейте,Тъй като в условията за кандидатстване не е изрично упоменато, искаме да попитаме, дали е допустима дейност осигуряването на транспорт при предоставяне на услугите, които ще имат мобилен характер, особено патронажната грижа. В тази връзка, допустимо ли е наемането на шофьор като се използва превозното средство, закупено по проект на Община Дупница, финансиран от Световната банка и съответно, допустими ли ще бъдат разходите за неговото възнаграждение и за гориво на автомобила?**Отговор № 39/23.01.2023 г.**Уважаема госпожо/Уважаеми господине, Да, разходите за възнаграждение на шофьор и гориво на автомобила са допустими. **Въпрос 40/24.01.2023 г.** [socialcentersvetiyoan@gmail.com](mailto:socialcentersvetiyoan@gmail.com)  Уважаеми представители на Оперативна програма "Развитие на човешките ресурси", като доставчик на социални услуги бихме искали да зададем няколко уточняващи въпроса по повод програмата "Бъдеще за децата":  1. Допустимо ли е при планирането на възнагражденията на специалистите, работещи по проекта, да се заложи процентен ръст, предвид това, че заплащането в социалните услуги е обвързано с минималната работна заплата?  2. По какъв начин ще се отчита целевата група и принадлежността на един бенефициент към конкретна целева група? (имаме предвид случаи, когато децата не са от маргинализирани групи, а от семейство с насилие например - естествено е, че никой няма да си признае, че бие жена си или детето си, а това автоматично поставя детето в риск, каквито са целевите групи на проекта).  3. Какво се има предвид под семейства с ниски доходи - семейства под прага на бедност, семейства с доходи отговарящи на изискванията на социалното подпомагане за детски надбавки или друго и как се доказва (т.е. ние няма как да сме сигурни, че доходът на семейството със сигурност е 500 лв., а при необходимост от удостоверяващи документи, голяма част от хората няма да се включат в дейностите)? **Отговор № 40/24.01.2023 г.**Уважаема госпожо/Уважаеми господине,  1. Да, допустимо е като планираният резерв за средствата за възнаграждения следва да бъде посочен в описанието на дейностите по проекта. 2. и 3. Указания за изпълнението и доказването на принадлежност към целевите групи по проекта ще бъдат предоставени в Ръководството за бенефициенти по процедура „Бъдеще за децата“.  **Въпрос 41/24.01.2023 г.** [socnormi@abv.bg](mailto:socnormi@abv.bg)  В случай, че кандидатът има ГФО за 2022г. и Баланс за 2022г., които са подадени в НСИ, допустимо ли е да се кандидатства с данните за 2022г., с оглед на определяне на действителния финансов капацитет на организацията. **Отговор № 41/24.01.2023 г.**Уважаема госпожо/Уважаеми господине, Съгласно Условията за кандидатстване – „Финансовият капацитет на кандидати/партньори, различни от публични органи, се изчислява на база Методика за оценка на финансовия капацитет на кандидатите по програма „Развитие на човешките ресурси“ 2021 – 2027. За целите на тази проверка, УО получава по служебен път Счетоводния баланс на организацията за последната приключила финансова година чрез информационната система МониторСтат, поддържана и управлявана от Националния статистически институт (НСИ).  При оценката на финансовия капацитет на кандидата/партньора ще бъдат използвани данните от Счетоводния баланс на организациите за 2021 г., които са налични в НСИ.“  Във връзка със спазване принципите за равнопоставеност и недопускане на дискриминация по чл. 29, ал. 1 от Закона за управление на средствата от Европейските фондове за споделено управление, финансовият капацитет на всички кандидати/партньори ще бъде оценяван на база данни от Счетоводния баланс за 2021 г. **Въпрос 42/26.01.2023 г.** [julia.yordanova@concordia.bg](mailto:julia.yordanova@concordia.bg)  Здравейте, имаме следните въпроси:  1. Допустими ли са разходи за прегледи при мед. специалист, изследвания и медицински процедури на здравно неосигурени родители, за които е невъзможно да получат помощ в спешно отделение, тъй като здравното им състояние не се смята за животозастрашаващо?  2. Относно попълването на бюджета в ел. Система ИСУН - приемливо ли е в секцията за бюджета да се попълнят обобщени суми за разходите за персонал по специфичните цели, както и обобщена сума за единната ставка, а разбивките да са посочени в описанието на дейностите?  3. Моля, потвърдете, че разходите за управление (10% непреки разходи) са част от 40% единна ставка за всяка от специфичните цели?  Предварително благодаря! **Отговор № 42/26.01.2023 г.** Уважаема госпожо/Уважаеми господине,   1. Целта на дейностите, които са насочени към здравна профилактика и информираност за здравното обслужване на гражданите и достъпа до здравни грижи, е да се информират/насочат лицата от целевата група към законовите възможности за възстановяване на здравно-осигурителните им права и/или за правата, които имат като здравно осигурени лица. Заплащането на медицински процедури, изследвания и др. медицински дейности, както и закупуването на лекарства за лицата от целевата група, не е допустимо със средства по проекта. 2. Да, в секция Бюджет в ИСУН се попълва обща стойност на планираните разходи за възнаграждения на лицата, наети за изпълнение на преките дейности по проекта, по съответната Специфична цел. Съгласно Условията за кандидатстване - в описанието на дейностите, кандидатите следва да обосноват и опишат лицата, които ще бъдат наети за изпълнението на преките дейности по проекта като се посочат брой лица, длъжност, вид договор, планирано възнаграждение за 1 лице и на каква база е формирано съгласно Методологията за регламентиране на възнагражденията, и съответно обща стойност на разходите за възнаграждения за съответните лица. 3. Да, разходите за организация и управление и видимост, прозрачност и комуникация (непреки разходи в размер на 10% от преките разходи по проекта) са част от 40% Единна ставка и следва да бъдат заложени пропорционално за всяка Специфична цел.  **Въпрос 43/26.01.2023 г.** [d.dragomanova@abv.bg](mailto:d.dragomanova@abv.bg)  Уважаеми госпожи и господа,  Във връзка с публикуваните изменени Условия за кандидатстване по процедура „Бъдеще за децата“, имаме следните въпроси:  В условията за кандидатстване е посочено, че разходите за възнаграждения, произтичащи от договори за услуга или договори за поръчка по реда на ЗЗД не могат да надвишават 40% от разходите по бюджетен раздел I. Разходи за персонал, както и че разходите в Единната ставка са 40 % от преките разходи за персонал.  В методологията за техническа и финансова оценка, раздел 4 Разходи е посочено - Разходите за „Единна ставка“ са точно 40% от разходите за персонал, посочени в б.р. 1.1; и  - В случай че са предвидени възнаграждения, произтичащи от договори за услуга или договори за поръчка по реда на ЗЗД, същите не надвишават 40% от разходите по бюджетен ред 1.1.  Моля за допълнителни разяснения. **Отговор № 43/26.01.2023 г.** Уважаема госпожо/Уважаеми господине,  При оценката на проектните предложения, Оценителната комисия ще прилага изискванията за процентни ограничения, съгласно изменените Условия за кандидатстване. Методологията за техническа и финансова оценка също ще реферира към бюджетен раздел I Разходи за персонал. **Въпрос 44/26.01.2023 г.** [socialcentersvetiyoan@gmail.com](mailto:socialcentersvetiyoan@gmail.com)  Добър ден, по повод проектно предложение по мярката "Бъдеще за децата" бихме искали да попитаме следното:  1. Когато работим с родители (при ранно детско развитие, където основните умения на децата се изграждат именно от родителите), децата  отчитат ли се като пряк бенефициент на социална услуга? Презумпцията е, че повишавайки родителския капацитет, намалявайки напрежението в семейството и т.н., се влияе пряко върху развитието на детето, намаляването на броя на децата в риск и т.н.  2. Децата и родителите от СЦ2, които се включват в информационните кампании, включват ли се в броя потребители, за които се търси  промяна/резултат, и посочват ли се като бройка в индикатора за резултат? **Отговор № 44/26.01.2023 г.** Уважаема госпожо/Уважаеми господине,   1. Индикаторите/показателите по процедурата са : - Деца под 18 г. и - Деца под 18 г. с подобрени условия на живот в резултат от интервенция от ЕСФ+. В този смисъл децата, включени в проектното предложение се отчитат във всеки случай, независимо че част от дейностите се изпълняват с родителите и/или лицата, полагащи грижи за детето. 2. Всички деца, включени в проектното предложение следва да бъдат отчетени, независимо по коя Специфична цел са дейностите.  **Въпрос 45 /30.01.2023 г.** socialcentersvetiyoan@gmail.com Уважаеми представители на Оперативната програма, във връзка с процедура "Бъдеще за децата" имаме няколко въпроса:Видно от направените промени в Условията за кандидатстване – „Единната ставка е в размер на 40% от допустимите преки разходи за персонал за покриване на останалите допустими разходи по дадена операция“. Премахнато е процентното ограничение поотделно за СЦ2 и СЦ3, както беше в първоначално публикуваните условия за кандидатстване. Това означава ли, че допустимите присъщи разходи за СЦ2 и СЦ 3, които са в рамките на Единната ставка, трябва да бъдат общо 40% от общите за двете СЦ допустими преки разходи за персонал, а не за всяка СЦ да са 40% от допустимите преки разходи за персонал за съответната СЦ?Допустимо ли е по-голямата сумата за разходи, в рамките на Единната ставка, да е в СЦ3- т.е. например разходите по СЦ3 да са 30% от общите допустими преки разходи за персонал, а разходите по СЦ2 да са 10% от общите допустимите преки разходи за персонал?Допустимо ли е разходите за организация и управление и разходи за видимост, прозрачност и комуникация да се заложат само в рамките на Единната ставка по СЦ 3 и да са в размер на 10% от общите допустими преки разходи за персонал?Проектът ще се изпълнява на територията на две общини, които попадат в една и съща област, и двете общини са от регион в преход. Допустимо ли е във формуляра за кандидатстване, в секция „Основни данни“, в т. „Местонахождение“, да се посочи Областта, а не двете конкретни общини? Дейностите са насочени към целеви групи от двете общини, основната група от дейности ще се реализират в ЦСРИ , който се намира в едната община, но са планирани информационни кампании, които ще се провеждат в местните общности и от двете общини.В случай, че трябва да се посочат двете отделни общини, то това означава ли, че е необходимо за всяка община да се разпишат отделно дейности, които ще се изпълняват в нея и съответно да се добавят бюджетни редове, които да бъдат обвързани с тези дейности?Благодарим!**Отговор № 45/30.01.2023 г.**Уважаема госпожо/Уважаеми господине, 1. Да, разходите в Единната ставка следва да бъдат 40% от преките разходи за персонал общо за двете Специфични цели( 40% от бюджетен раздел I Разходи за персонал), като не е необходимо те да бъдат разделяни по 40% от разходите за персонал за всяка от Специфичните цели. Разходите за организация и управление, видимост, прозрачност и комуникация са непреки разходи. Те са в размер на 10% от преките разходи по проекта и са част от 40% Единна ставка, като следва да бъдат заложени пропорционално за всяка Специфична цел.  2. В секция „Основни данни“, т. „Местонахождение“ следва да се посочат всички общини/населени места на територията, на които ще се изпълняват дейностите по проекта. Разделянето на дейностите става на база организация, която е ангажирана с изпълнение на конкретната дейност – кандидат или партньор. Предвид техническите и функционални особености на системата ИСУН 2020, моля обърнете специално внимание на Указанията за попълване на Формуляра за кандидатстване по отношение обособяването на отделните проектни дейности и обвързването им с бюджета на проекта! |

1. Въпрос № 9 беше получен по електронната поща на УО на ПРЧР и съвпада със зададения от кандидата №10 в ИСУН. [↑](#footnote-ref-1)
2. Нанесен е служебно, тъй като е постъпил по електронната поща на УО на 07.12.2022 г. [↑](#footnote-ref-2)